Capella da Madonna di Angeli (U Burghettu)

A capella da Madonna di Angeli a l'è ina capella du Burghettu situâ inta regiùn cunusciüa cumme Cazasse, vixin au cunfìn cun Löa, in Via Madonna di Angeli. A l'è stèta custruìa intu seculu disette e, benché a se tröva intu teritoriu du cumün du Burghettu, a l'è situâ sutta aa parocchia de San Pìu X a Löa.

 Storia 
 U primmu atoiu 
sinistra|miniatura|300x300px|I rüderi de l'antìgu atoiu
Inta regiùn nota cumme Cazasse, ai cunfìn tra u Burghettu, inclüxu intu teritoriu da Repüblica de Zêna, e Löa, che invece u faxêva pârte de ina cuntêa indipendente cuntrulâ dai Doria, se trövava intu Seisentu poche abitasiùi rüstiche de cuntadìn, dae quâli l'area a l'à pigion u numme.

A storia da custrusiùn de in atoiu inta zöna a vegne racuntâ in moddu detaglion da Giovanni Ambrogio Paneri inte in sò famüsu manoscrittu ciamon Sacru e vâgu giardinellu. Inte stu documentu se tröva ina descrisiùn detagliâ di teritori da diocexi d'Arbenga intu Sedicesimu seculu, cun l'indicasiùn de tütti i edifissi religiusi ch'i ne faxêvan parte. Da chi u se vegghe cumme a custrusiùn a l'è stèta cumisciunâ da Giacomo Maria Orsero fu Pietro Batta, u quâle u l'à fèta custruì a proprie spese l'atoiu intu sò terén. P'ou ciü l'à doton de 200 franchi e d'in reditu annüu de 12 franchi, de moddu che u se puresse celebrâ ina messa au mese ciü quella du giurnu da festa patrunâle. Ste infurmasiùi i sun invece ripurtè da in attu nutarile, firmon ai 7 zügnu du 1645, ancua aua cunservâ inta bibliutêca vescuvile d'Arbenga.

Quattru giurni doppu, a l'11 de zügnu, u gh'è stèta a cerimonia pe-a posa da primma prìa, insemme aa racolta de numeruse oferte pe-a realisasiùn de l'edificio. Aa presenza du retù da parocchia de San Matê, u sciù Pier Antonio Perelli, intu postu da futüa custrusiùn l'è stètu anche misciu ina cruxe cun in simma e seguenti iscrisiùi:

miniatura|Âtra vista di rüderi de l'atoiu
Da sti papê se ricâva anche a descrisiùn de cumme in origine a l'êa fèta a strutüa. L'atoiu, ciü grande e giron diversamente rispettu aa strutüa atuâle, u l'axêva ina lunghessa de 40 pârmi, ina larghessa de 20 e in suffittu a volta. U coru u se truvâva versu nord, invece a faciâta de l'atoiu a l'êa gjâ a mezzugiurnu. In seguitu a l'è stèta realisâ anche ina sacrestia, lunga 12 pârmi, e ina stansia dunde u staxêva u fratte eremita ch'u custudiva l'edifissiu. A custrusiùn a l'è stèta aa fìn cunpletâ cu-a realisasiùn de ina ture de avistamentu, parte du scistema difensivu lucâle cuntru i atacchi di pirati türchi.

A l'internu da gexetta u se truvâva anche, devion cumme pâla d'artâ, in inpurtante quaddru realizon da Giuseppe Badaraccu, ch'u figurâva a Madonna di Angeli, âta 12 pârmi e lârga 8. Stu quaddru u l'è stètu identificon cun quellu che aua u l'è cunservon inta gêxa de San Matê, a l'internu da capella intitulâ anche lê aa Madonna di Angeli, miscia in sa sinistra de l'artâ. Segnu da grande cunsiderasiùn di burghettìn pe-u pitù, u Paneri intu sò manoscrittu u l'arìva a mensunâ espressamente u Badaraccu, nonostante de solitu u nu dixe i nummi di artisti.

Doppu circa in annu, u 29 lüggiu du 1646, l'atoiu u l'è stètu sulennemente cunsacron dau retù de San Matê, cun a benedisiùn de l'edifissiu e du quaddru du Badaraccu, purton in procesciun pe-i Prigé dae cunfraternite de Santa Maria Maddalena e da Dottrina Cristiana. In quell'ocaxùn l'è stètu celebron a primma messa, aa quâle a l'è seguìa ina festa alietâ da cuncerti de strumenti musicâli. Inoltre, i sun stèti spaè numerusi mortaretti seguendu ina tradisiùn, declinâ inti ciü muderni foghi d'artifissiu, ch'i düa ancua ancö.

A strutüa originâle de l'atoiu a l'è stèta però gravamente danegiâ intu cursu di eventi lighè aa cusci dita bataggia de Löa. A linia du frunte a l'êa infatti restâ pe diversu tenpu lungu a scciumêa Varatella, cu-i fransexi e i austru-piemuntexi ch'i axêva i rispettivi cumândi au Burghettu e a Löa ma, u 23 nuvenbre du 1795 u l'è scaton l'ataccu generâle de truppe de napoleoniche. I cunbattimenti sustegnüi dau fiancu destru, sutta au cumandu du generâle Pierre Augerau, andaxêva ciü o menu lungu a costa che, partindu da Dari, frasiùn de Tuiàn in sa stradda pe Buisàn, prucedeva versu u mâ passandu pe-a Via de Colle, u costìn de Marixe e u Castelâ, pe arivâ aa fìn inta piana custêa fra u Burghettu e Löa. Inte sta zöna, da quâle i fan pârte i Prigé, i ghe sun stèti forti scuntri tra e due armè e, seguendu a tradisiùn du postu, in se l'ingressu du picin atoiu ormai derucon dai bunbardamenti u saieva mortu u generâle Étienne Charlet. Pe furtüna i aredi e, sovratuttu, a grande toa du Badaraccu, a l'êa za stèta spustâ pe precausiùn inta gêxa du burgu, sarvandula daa distrusiùn de l'edifissiu.

 A növa capella 
sinistra|miniatura|300x300px|A festa pe l'inaugurasiùn da növa capella ai 2 de agustu du '39
Dau mumentu da sò distrusiùn, i rüderi de l'atoiu i sun restè a ricurdâ l'antìga custrusiùn, pe circa sentusincuant'anni, vegnindu aa fin demulìa pe urdine du Cumün, in quântu periculânte, inte l'annu 1938. L'annu sucessivu i terén i sun stèti acquistè daa famiggia Guido (cunusciüi cu-u supranumme de Battan) che, insemme a-âtri abitanti di Prigé, i àn cuscì decìsu de ricustruì l'atoiu cumme ina capella de dimesciùi ciü cuntegnüe e orientâ diversamente. E opere pe-a custrusiùn da gexetta, realizè da l'inpresa De Francesco (a stessa ch'a l'à demuliu i rüderi), sun dunque incumensè du 1939, pe-u custu tutâle de 5.000 franchi de l'epocaDandu amentu aa tradisiùn du postu, l'inprenzâiu u gh'axêva sulu da cacià zü l'antigu atoiu ma, a travaggi cumensè, a saiêva vegnüa a mancà a sò figiöa. Pe stu fètu chi u nu l'à ciü usciüu andà avanti cu-e demulisiùi, pigiàndu parte aa custrusiùn da növa capella..
miniatura|Prucesciùn pe-a festa patrunâle ai 2 de agustu du 1957
Inta realisasiun, in particulâre, u pavimentu u l'è stètu dunon da l'inpresa De Francesco, invece a statua da Madonna a l'è in opera du scultù fransese Bartolomè Estrèban Murillo. A statua, arivâ au Burghettu primma da cunclusiùn di travaggi, a l'è stèta cunservâ pe in certu tenpu inta vedrina da bitêga da famiggia Ginocchio. A volta afrescâ, pagâ 14 franchi, a l'è in opera du pitù du postu Attilio Tarditi e u se dixe che, doppu avei patìu arcune disaventüe a causa du maltenpu, cun quelle palanche u l'à caton in paegu e in inpermeabile "da scignùi". U lanpadâiu u l'è ina dunasiùn da famiggia De Giovanni (in particulâre du sciù Giacumu, a mugge Angela e i figgi Gino e Minuccia), invece u cipressu, che ancua ancö u svetta a fiancu aa capella, u l'è in dono du poeta loanese Luigi Panero, dettu "U Patà".

A tâle propoxitu u se cunta ina cuiusa storia, cu-u Patà che, pe evitâ che a tèra inturnu ae reixe da cianta a nu se daneggesse, u l'à pigion "in prestito" ina tuagia de lin che a muggé a l'axêva appena finìu de recamâ, tra e sò lamentele. Trasportâ in se ina carriola da Giuseppe Vigo, dettu Pepin, a cianta - cu-a tuagia - a l'è stèta dunque interâ dunde a se tröva ancua ancö.

Finìi i travaggi u 2 agustu du 1939, giurnu da festa patrunâle, a capella a l'è stèta finalmente benedìa. Arcuni anni doppu, du 1953, u vegne custruìu u picculu canpanin a vela, cu-u sò prugettu ch'u l'è stètu dunon da l'inzegné Morgâvi. A canpâna a l'è stèta invece catâ grasie a ina culletta de 35.000 franchi da parte de famigge du postu. In urigine a l'êa a canpâna de ina nâve, infatti a gh'à ancua incisu a scrìta "Cracovia", probabilmente ina nâve du Lloyd Triestìn smantelâ du '52 inti canté de Sanna.

Tra e ürtime mudifiche ai arêdi da capella, se ricorda l'acquistu, du 1980, de in calice e de in cuntenitù pe-e ostie, dâtu che inisialmente pe-a festa patrunâle i se pigiâva in prestitu quelli da parocchia. Du 2008 i sun stète invece rinfreschè e pitùe e l'internu da capella da pârte du pitù Carlo Baraglioli e l'è stètu sustituìu u tabernaculu cu-ina dunasiun da scignùa Ramella e anche di növi candelabri, opera e dunasiùn du sciù Giovanni Gimelli.

 Descrisiùn 
A capella da Madonna di Angeli a l'à ina strutüa senplice, furmâ da ina sula stansia a cianta retangulâre. A l'à ina faciâta a capanna, cun teitu de tegule. In parallelu aa miagia che a sèra in fundu, u se ârsa u sò picin canpanin a vela. In sa faciâta u se tröva anche dui barcunetti ch'i cunsente l'inluminasiùn naturâle da capella ultre che, in sa sò punta, ina cruxe picina. A l'esternu, lungu a parete sinistra de l'edifissiu, u se tröva in picculu giardin cun dui grandi cipressi, tra i quâli u vegne dita a messa inte ucaxùi da festa patrunâle. Stu giardinettu u l'è delimiton dai resti de due miage, perpendiculâri aa capella muderna, ch'i sun quellu ch'u resta de pareti de l'antìgu atoiu.

L'internu da capella u l'è in buna pârte ocupon dau so artâ, realizon in se in cian rialson rispettu au restu da stansia e misciu, segundu l'usu ancua comün a l'epoca, a fì da parete. In simma a l'artâ, inte ina niccia inta parete, a se tröva a statua da Madonna, purtâ in prucesciùn u giurnu da festa patrunâle. L'internu u l'è cunpleton da ina serie de quaddri, tra cui in grüppu de quadretti ch'i rapresenta e 14 stasiùi da Via Crucis, arcuni ecs-voto e de statuine vutive.

 Galerìa de futugrafìe 

 Notte 

 Bibliugrafìa 



 Âtri prugetti 

 Culegamenti esterni 


Categorîa:U Burghettu (Santu Spiritu)
Categorîa:Gêxe da Ligùria